**Parfumul florilor de foc**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Într-o zi a căzut o sămânță din cer,

și-a-ncolțit, și-a crescut, și-a-nflorit mai târziu,

și nimic nu era decât floarea mai viu,

mai frumos, mai firav, cu parfumul mister.

Își făcuseră drum, ca să-l simtă, destui

fabricanți de parfum, negustorii chemați

cu aromele noi să devină bogați,

căci se simt ca un vis cum prin lumea lor nu-i.

Ar fi vrut să culeagă o floare, măcar,

să îi simtă aroma, să vadă cum e

o petală a ei, o fărâmă din ce

a venit pe Pământ din Regatul Stelar.

Ei au tot încercat, dar niciunul, nicicând,

n-a putut să o ia și să plece cu ea,

nici s-o prindă în mâini, nici să-i simtă acea

pâlpâire de foc prin arome trecând.

Așteptau împrejur. Așteptau și sperau

să se-ntâmple ceva, să apară un vânt,

unei flori să îi dea un sfârșit pe Pământ,

dar când ziua trecea, ele-n ceruri urcau.